ΓΡΑΠΤΗ ΕΡΩΤΗΣΗ P-2861/96 υποβολή: Paul Lannoye (V) προς την Επιτροπή (18 Οκτωβρίου 1996)

Θέμα: Ραδιενεργές συνέπειες της μεταφοράς πλουτωνίου

Ο πολλαπλασιασμός του αριθμού των μεταφορών καθαρού ή μίγματος πλουτωνίου, μικτά καύσιμα οξειδίου πλουτωνίου και ουρανίου, καθώς και ακτινοβοληθέντων καυσίμων εγκυμονεί σημαντικούς ραδιενεργούς κινδύνους για τον πληθυσμό, τους εργαζομένους στον πυρηνικό τομέα και τους μεταφορείς. Οι διατάξεις του κανονισμού ΑΙΕΑ (Διεθνής υπηρεσία για την ατομική ενέργεια) για την ασφάλεια κατά την μεταφορά ραδιενεργών ουσιών που έχουν μεταφερθεί στις εθνικές νομοθεσίες των διαφόρων κρατών μελών, καθορίζουν τις ανώτατες τιμές ακτινοβολίας στην επιφάνεια, των δεμάτων και των συσκευασιών σε 2 mSv/h και σε 0,1 mSv/h έως 2m αυτής της επιφάνειας. Λαμβάνοντας υπόψη ότι τα νέα ετήσια όρια για τον πληθυσμό και τους εργαζομένους, όπως έχουν καθορισθεί από την οδηγία 96/29/Euratom ((EE L 159 από 29.06.96, σελ. 1. )), είναι αντίστοιχα από 1 mSv και 20 mSv, είναι εμφανές ότι η έκθεση σε μεγάλη ακτινοβολία και επανηλλειμμένως κατά τη μεταφορά ραδιενεργών ουσιών, είναι επικίνδυνη για τον άνθρωπο.

Η Επιτροπή έχει πραγματοποιήσει εκτίμηση των συνεπειών της ραδιενέργειας στον πληθυσμό και τους εργαζομένους στο σύνολο των μεταφορών του πυρηνικού τομέα και ειδικά του πλουτωνίου;

Ο κίνδυνος ατυχήματος κατά την μεταφορά πλουτωνίου ή μικτών καυσίμων οξειδίων με συνέπεια την απελευθέρωση πλουτωνίου έχει τελικά εκτιμηθεί;

Απάντηση της Κας Bjerregaard εξ ονόματος της Επιτροπής (12 Νοεμβρίου 1996)

Δυνάμει των κανονιστικών διατάξεων που έχει θεσπίσει ο Διεθνής Οργανισμός Ατομικής Ενέργειας (ΔΟΑΕ) για την ασφαλή μεταφορά ραδιενεργών υλικών ((ΔΟΕΑ σειρά μέτρων ασφάλειας αριθ. 7. )) απαιτείται να μην υπερβαίνονται στην επιφάνεια των μεταφερόμενων δεμάτων και πλησίον αυτών συγκεκριμένα ανώτατα επίπεδα ραδιενέργειας. Οι κανονιστικές διατάξεις για τις μεταφορές που έχει θεσπίσει ο ΔΟΑΕ έχουν ενσωματωθεί στην κύρια διεθνή συμφωνία για τα επιμέρους μέσα μεταφορών. Εφαρμόζονται επίσης και από την κοινοτική νομοθεσία για τη μεταφορά των επικινδύνων εμπορευμάτων.

Οι οριακές δόσεις έκθεσης σε ιονίζουσα ακτινοβολία για τους εργαζομένους και το κοινό στην Κοινότητα καθιερώνονται με την οδηγία του Συμβουλίου 96/29/ΕΚΑΕ ((ΕΕ αριθ. L 159, της 29.6.1996. )) που καθορίζει τις βασικές προδιαγραφές ασφαλείας για την προστασία της υγείας του κοινού και των εργαζομένων από τους κινδύνους της ιονίζουσας ακτινοβολίας. Η οδηγία αυτή πρέπει να εφαρμοστεί στα κράτη μέλη πριν από το Μάιο του 2000. Αντικαθιστά την οδηγία 80/836/ΕΚΑΕ ((ΕΕ αριθ. L 246, της 17.9.1996. )) και μειώνει ουσιαστικά τις οριακές δόσεις που καθόριζε η τελευταία.

Δεν υφίσταται άμεση σχέση μεταξύ των ειδικών επιπέδων ραδιενέργειας από τα μεταφερόμενα δέματα ραδιενεργών υλικών και της οριακές δόσεις. Οι εθνικές αρχές διαβεβαιώνουν ότι οι διαδικασίες επιχειρησιακής διεκπεραίωσης που ακολουθούνται από τις υπεύθυνες για τις μεταφορές εταιρείες εξασφαλίζουν την αποφυγή υπερβάσεων των οριακών δόσεων. Εξασφαλίζουν επίσης ότι όλες οι μεταφορικές δραστηριότητες διεξάγονται σύμφωνα με την αρχή της βελτιστοποίησης που καθορίζει η οδηγία 80/836/ΕΚΑΕ και η οδηγία 96/29/ΕΚΑΕ.

Βάσει των κανονιστικών διατάξεων του ΔΟΑΕ για τη μεταφορά ανάλογων φορτίων απαιτείται η άδεια των εθνικών αρχών. Η διαδικασία χορήγησης σχετικής άδειας περιλαμβάνει πρόγραμμα δοκιμών προκειμένου να εξασφαλιστεί το ενδεδειγμένο επίπεδο προστασίας σε περίπτωση ατυχήματος.

Η Επιτροπή ενέκρινε τον Απρίλιο του 1996 ανακοίνωση για τις μεταφορές ραδιενεργών ουσιών ((COM(96) 11 τελικό. )). Σε αυτήν επισυνάπτεται η τρίτη έκθεση που υπέβαλε στην Επιτροπή η μόνιμη ομάδα εργασίας για την ασφάλεια των μεταφορών ραδιενεργών ουσιών στην Κοινότητα.